CELEX: 32021R0428
Language: lv
Date: 2021-03-10 00:00:00
Title: Komisijas Īstenošanas regula (ES) 2021/428 (2021. gada 10. marts), ar ko pieņem standartizētus datu formātus, kas piemērojami tādu pieteikumu iesniegšanai, kuros lūgta darbīgo vielu apstiprināšana vai grozījuma veikšana darbīgo vielu apstiprinājuma nosacījumos, kā noteikts Eiropas Parlamenta un Padomes Regulā (EK) Nr. 1107/2009 (Dokuments attiecas uz EEZ)

11.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 84/25
               
            
         KOMISIJAS ĪSTENOŠANAS REGULA (ES) 2021/428
         (2021. gada 10. marts),
         ar ko pieņem standartizētus datu formātus, kas piemērojami tādu pieteikumu iesniegšanai, kuros lūgta darbīgo vielu apstiprināšana vai grozījuma veikšana darbīgo vielu apstiprinājuma nosacījumos, kā noteikts Eiropas Parlamenta un Padomes Regulā (EK) Nr. 1107/2009
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 39.f panta 2. punkta b) apakšpunktu,
         tā kā:
         
                     (1)
                  
                  
                     Lai stiprinātu Savienības riska novērtējuma pārredzamību un ilgtspēju visās pārtikas aprites jomās, kurās Eiropas Pārtikas nekaitīguma iestāde (“Iestāde”) veic zinātnisku riska novērtējumu, ar Eiropas Parlamenta un Padomes Regulu (ES) 2019/1381 (2) cita starpā tika grozīta Regula (EK) Nr. 178/2002 un Eiropas Parlamenta un Padomes Regula (EK) Nr. 1107/2009 (3).
                  
               
                     (2)
                  
                  
                     Regulas (EK) Nr. 1107/2009 7. panta 1. punktā paredzēts, ka pieteikums darbīgās vielas apstiprināšanai vai pieteikums grozījuma veikšanai darbīgās vielas apstiprinājuma nosacījumos jāiesniedz, ievērojot standartizētus datu formātus.
                  
               
                     (3)
                  
                  
                     Pamatojoties uz IUCLID programmatūras pakotni, Iestāde ir izstrādājusi standartizētu datu formātu projektus, kas piemērojami Regulā (EK) Nr. 1107/2009 noteiktajiem pieteikumiem darbīgo vielu apstiprināšanai un pieteikumiem grozījumu veikšanai darbīgo vielu apstiprinājuma nosacījumos, kā arī attiecīgajiem pieprasījumiem pēc zinātniska devuma.
                  
               
                     (4)
                  
                  
                     Lai pārredzamības līmenis Iestādes darbībās būtu augsts, ir lietderīgi gādāt par to, lai Iestādei iesniegtie pieprasījumi pēc zinātniska devuma tiktu apstrādāti efektīvi un dokumentus būtu iespējams iesniegt, meklēt, kopēt un drukāt, vienlaikus nodrošinot atbilstību Savienības tiesību aktos noteiktajām regulatīvajām prasībām. Tāpēc standartizēti datu formāti būtu jāpieņem attiecībā uz pieteikumu iesniegšanu Regulas (EK) Nr. 1107/2009 7. panta 1. punkta nozīmē.
                  
               
                     (5)
                  
                  
                     Ar šo regulu īsteno Regulas (EK) Nr. 178/2002 noteikumus, kurus piemēro no 2021. gada 27. marta, tāpēc šī regula būtu jāpiemēro no tās pašas dienas.
                  
               
                     (6)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Priekšmets un darbības joma
            
               1.   Ar šo regulu pieņem standartizētus datu formātus, kas piemērojami tādu pieteikumu iesniegšanai, kuros lūgta darbīgo vielu apstiprināšana vai grozījuma veikšana darbīgo vielu apstiprinājuma nosacījumos, Eiropas Parlamenta un Padomes Regulas (EK) Nr. 1107/2009 nozīmē un saskaņā ar minētās regulas 7. pantu.
            
            
               2.   To piemēro 1. punktā minētajiem pieteikumiem, kas iesniegti 2021. gada 27. martā vai vēlāk.
            
         
         
            2. pants
            Standartizētu datu formātu pieņemšana
            Ar šo tiek pieņemti tādi standartizēti datu formāti darbīgās vielas apstiprināšanai un tādi standartizēti datu formāti grozījuma veikšanai darbīgās vielas apstiprinājuma nosacījumos, kurus, pamatojoties uz IUCLID programmatūras pakotni, ir ierosinājusi Iestāde un kuri ir saistīti ar centralizētu iesniegšanas sistēmu, kas jāizveido saskaņā ar Komisijas Īstenošanas regulas (ES) 2020/1740 (4) 7. panta 1. punktu.
         
         
            3. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 27. marta.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 10. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 31, 1.2.2002., 1. lpp.
         
         
            (2)  Eiropas Parlamenta un Padomes Regula (ES) 2019/1381 (2019. gada 20. jūnijs) par ES riska novērtēšanas pārredzamību un ilgtspēju pārtikas aprites ķēdē un ar ko groza Regulas (EK) Nr. 178/2002, (EK) Nr. 1829/2003, (EK) Nr. 1831/2003, (EK) Nr. 2065/2003, (EK) Nr. 1935/2004, (EK) Nr. 1331/2008, (EK) Nr. 1107/2009, (ES) 2015/2283 un Direktīvu 2001/18/EK (OV L 231, 6.9.2019., 1. lpp.).
         
            (3)  Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).
         
            (4)  Komisijas Īstenošanas regula (ES) 2020/1740 (2020. gada 20. novembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009, un atceļ Komisijas Īstenošanas regulu (ES) Nr. 844/2012 (OV L 392, 23.11.2020., 20. lpp.).